Nog 2 aangekeer vir sendeling se moord | Netwerk24
Deur Meghan Lawrence 22 Januarie 2020 10:32
Hollanders is op 13 Januarie in 'n huis op die kerkperseel in die Bodibe-nedersetting naby Itsoseng in Noordwes vermoor.
Kol. Adéle Myburgh, provinsiale polisiewoordvoerder, sê die polisie het Maandag twee mans van onderskeidelik 20 en 28 jaar oud in hegtenis geneem.
"Hulle verskyn Woensdag in die landdroshof in Itsoseng. Die polisie het ook van die vermoorde man se besittings in 'n huis in Bodibe gekry," sê Myburgh.
Joseph Hollanders (83), die Belgiese sendeling, wat in 'n huis op die kerkperseel in die Bodibe-nedersetting naby Itsoseng vermoor is. Foto: Facebook
Sy sê volgens die beskikbare inligting is Hollanders se hande en voete vasgebind nadat hy vermoor is.
Lede van die gemeenskap het op sy sy lyk afgekom en die polisie in kennis gestel.
Die eerste man is reeds verlede Woensdagaand in hegtenis geneem.
"Dié man is twee dae ná die moord by sy huis in Bodibe in hegtenis geneem. Die sendeling se selfoon is in sy besit gekry."
Thaba Norman Maseko (23), het verlede Vrydag in die landdroshof verskyn op 'n aanklag van moord en bly in aanhouding tot sy volgende hofverskyning op 25 Januarie.
Lt.genl. Sello Kwena, provinsiale polisiekommissaris, het die ondersoekspan met die inhegtenisneming van die twee verdagtes gelukgewens.